4)

5 straipsnis pakeičiamas taip: „5 straipsnis Skirtųjų tinklų veikimas ir tinklaveika 1. Centras, užtikrindamas koordinavimą ir teikdamas mokslines ir technines ekspertines žinias Komisijai ir valstybėms narėms bei valdydamas skirtuosius tinklus, remia ir nuolat plėtoja kompetentingų įstaigų tinklaveiką. 2. Centras užtikrina Reglamento (ES) 2022/2371 13 straipsnio 1 dalyje nurodyto epidemiologinės priežiūros tinklo integruotą veikimą, su sveikata susijusių aplinkos pavojų priežiūrą, kaip nurodyta to Reglamento 2 straipsnio 1 dalies c punkte, ir ES etaloninių laboratorijų tinklo integruotą veikimą, kaip nurodyta to Reglamento 15 straipsnyje. Konkrečiai jis: a) užtikrina nuolatinį automatizuotų skaitmeninių platformų ir taikomųjų programų, įskaitant pagal Reglamento (ES) 2022/2371 14 straipsnį sukurtą skaitmeninę priežiūros platformą, kurioms taikoma žmogaus atliekama priežiūra, plėtojimą ir remia epidemiologinę priežiūrą Sąjungos lygmeniu, taip pat remia valstybes nares teikdamas mokslinius ir techninius duomenis bei rekomendacijas siekiant įdiegti integruotas priežiūros sistemas, kurios sudaro galimybes vykdyti tikralaikę parengties priežiūrą, kai tinkama ir įmanoma, naudojantis esama Sąjungos kosmoso infrastruktūra ir paslaugomis; b) užtikrina kokybę vykdydamas stebėseną ir vertindamas skirtųjų priežiūros tinklų vykdomą epidemiologinės priežiūros veiklą siekiant užtikrinti optimalų veikimą, be kita ko, plėtodamas priežiūros standartus ir vykdydamas duomenų išsamumo ir rodiklių stebėseną; c) prižiūri duomenų bazes, reikalingas tokiai epidemiologinei priežiūrai vykdyti, koordinuoja veiksmus su kitų atitinkamų duomenų bazių valdytojais ir siekia suderinti duomenų rinkimo ir modeliavimo metodus, kad būtų galima parengti palyginamus Sąjungos masto duomenis; atlikdamas tą funkciją, centras kuo labiau mažina riziką, kuri gali atsirasti dėl netikslių, neišsamių ar dviprasmiškų duomenų perdavimo iš vienos duomenų bazės į kitą, taip pat nustato patikimas duomenų kokybės peržiūros procedūras; d) perduoda duomenų analizės rezultatus Komisijai, SSK ir valstybėms narėms, užtikrina duomenų bazių prieinamumą valstybėms narėms ir galimybę valstybėms narėms jomis naudotis siekiant remti nacionalinės politikos formavimą ir dvišalį bei daugiašalį valstybių narių bendradarbiavimą, ir teikia pasiūlymus valstybėms narėms dėl komunikacinių pranešimų, skirtų visuomenei informuoti; e) skatina ir remia suderintą ir racionalizuotą epidemiologinės priežiūros veiklos metodiką bendradarbiaujant su kompetentingomis įstaigomis; f) užtikrina automatizuotų taikomųjų programų ir kitų skaitmeninių priemonių, kuriomis remiama tarpvalstybinė su visuomenės sveikata susijusi veikla, įskaitant kontaktų atsekimo ir įspėjimo programėles, sukurtas Sąjungos lygmeniu ar nacionaliniu lygmeniu glaudžiai bendradarbiaujant su valstybėmis narėmis, sąveikumą; g) užtikrina skaitmeninių priežiūros platformų ir skaitmeninės infrastruktūros sąveikumą, kad sveikatos duomenys būtų naudojami sveikatos priežiūros, mokslinių tyrimų, politikos formavimo ir reglamentavimo tikslais, ir naudojasi kitais svarbiais duomenimis, pavyzdžiui, apie aplinkos veiksnius ar reiškinius, kurie gali daryti didelį poveikį sveikatai Sąjungos ar tarpvalstybiniu tarpregioniniu lygmeniu, arba, be kita ko, socioekonominius rizikos veiksnius, jeigu tai naudinga siekiant veiksmingiau įgyvendinti centro misiją. Antros pastraipos a punkte nurodytos skaitmeninės platformos ir taikomosios programos diegiamos naudojant privatumo didinimo technologijas, atsižvelgiant į naujausius technikos laimėjimus. 3. Valdydamas epidemiologinės priežiūros tinklą, centras: a) bendradarbiaudamas su PSO, stebi ir praneša apie tam tikro laikotarpio užkrečiamųjų ligų tendencijas valstybėse narėse bei trečiosiose šalyse, remdamasis sutartais rodikliais, kad būtų įvertinta esama padėtis ir sudarytos palankesnės sąlygos imtis tinkamų įrodymais pagrįstų veiksmų, be kita ko, nustatant suderinto valstybių narių duomenų rinkimo specifikacijas; b) aptinka, stebi ir praneša apie dideles tarpvalstybinio pobūdžio grėsmes sveikatai, nurodytas Reglamento (ES) 2022/2371 2 straipsnio 1 dalies a punkto i ir ii papunkčiuose, įskaitant grėsmes iš žmogaus gautoms medžiagoms, arba to reglamento 2 straipsnio 1 dalies d punkto nurodytos grėsmės atveju, atsižvelgiant į šaltinį, laiką, gyventojų grupę ir vietą, kad būtų galima pagrįsti veiksmus dėl visuomenės sveikatos; c) remia Reglamento (ES) 2022/2371 15 straipsnyje nurodytas nacionalines etalonines laboratorijas joms įgyvendinant išorės kokybės kontrolės sistemas, įskaitant profesionalias testavimo sistemas; d) prisideda prie užkrečiamųjų ligų prevencijos ir kontrolės programų vertinimo ir stebėsenos, kad pateiktų įrodymų mokslu pagrįstoms rekomendacijoms dėl šių programų stiprinimo ir tobulinimo Sąjungos ir nacionaliniu lygmenimis; e) stebi ir vertina sveikatos sistemų pajėgumus diagnozuoti didelį poveikį turinčias užkrečiamąsias ligas, užkirsti joms kelią ir jas gydyti, taip pat stebi ir vertina nacionalinių sveikatos sistemų atsparumą didelį poveikį turinčių ligų protrūkių atveju, remiantis 5b straipsnio 2 dalies b punkte nurodytais parengties rodikliais; f) nustato gyventojų rizikos grupes ir gyventojus, kuriems reikia tikslinių prevencijos ir atsako priemonių, ir teikia paramą valstybėms narėms siekiant užtikrinti, kad šios priemonės taip pat būtų taikomos neįgaliesiems; g) prisideda prie užkrečiamųjų ligų naštos, pavyzdžiui, susijusios su ligų paplitimu, klinikinėmis komplikacijomis, hospitalizacija ir mirtingumu, vertinimo naudodamasis, be kitų duomenų rūšių, duomenimis, išskaidytais pagal amžių, lytį, neįgalumą ir kitus elementus, jeigu jų esama; h) atlieka epidemiologinį atsako modeliavimą, numatymą ir scenarijų plėtotę ir koordinuoja tokias pastangas, kad būtų galima keistis geriausia patirtimi, gerinti modeliavimo pajėgumus visoje Sąjungoje ir užtikrinti tarptautinį bendradarbiavimą, ir i) nustato ligų perdavimo rizikos veiksnius ir su liga susijusią naštą, teikia ligų perdavimo ir socialinių, ekonominių, klimato ir aplinkos rizikos veiksnių tarpusavio ryšio analizę pagal koncepciją „Viena sveikata“, susijusią su zoonozinėmis, per maistą ir vandenį plintančiomis ligomis ir kitomis susijusiomis ligomis bei specifinėms sveikatos problemomis, taip pat nustato gyventojų didžiausios rizikos grupes, įskaitant ligų paplitimo ir sunkumo ryšį su visuomenės ir aplinkos veiksniais, taip pat mokslinių tyrimų prioritetus ir poreikius. 4. Kiekviena valstybė narė paskiria kompetentingą koordinavimo įstaigą ir taip pat paskiria nacionalinį koordinatorių, nacionalinius ryšių punktus bei operatyvinius kontaktinius centrus, priklausomai nuo to, kas yra aktualu, skirtus visuomenės sveikatos funkcijoms, įskaitant epidemiologinę priežiūrą, taip pat įvairioms ligų grupėms ir atskiroms ligoms, ir siekiant remti parengtį ir atsaką. Nacionaliniai ryšių punktai sudaro tinklus, kurie teikia mokslines ir technines konsultacijas centrui. Nacionaliniai ryšių punktai ir operatyviniai kontaktiniai centrai, paskirti su konkrečia liga susijusiems ryšiams su centru palaikyti, sudaro konkrečioms ligoms arba konkrečioms ligų grupėms skirtus tinklus, kurių užduotys apima nacionalinių priežiūros duomenų ir pasiūlymų dėl užkrečiamųjų ligų prevencijos ir kontrolės teikimą centrui. Valstybės narės praneša centrui ir kitoms valstybėms narėms apie šioje dalyje numatytus paskyrimus ir visus jų pakeitimus. 5. Centras bendradarbiauja su kompetentingomis įstaigomis, ypač kai atliekamas parengiamasis darbas siekiant pateikti mokslines nuomones, mokslinę ir techninę pagalbą, surinkti palyginamus duomenis, grindžiamus bendrais formatais, leidžiančiais lengviau apibendrinti duomenis, ir nustatyti atsirandančias grėsmes sveikatai. 6. Centras užtikrina Reglamento (ES) 2022/2371 15 straipsnyje nurodyto ES etaloninių laboratorijų tinklo veikimą ir koordinavimą, siekiant diagnozuoti, aptikti, nustatyti infekcijos sukėlėjus, kurie potencialiai gali kelti grėsmę visuomenės sveikatai, vykdyti jų genetinę sekoskaitą ir juos apibūdinti. 7. Centras teikia mokslinę ir techninę pagalbą valstybėms narėms, kad būtų plėtojami jų aptikimo ir sekoskaitos pajėgumai, ypač padėdamas toms valstybėms narėms, kurios neturi pakankamų pajėgumų. 8. Skatindamas ekspertų ir etaloninių laboratorijų bendradarbiavimą centras remia pakankamų Sąjungos pajėgumų diagnozuoti, aptikti, nustatyti ir apibūdinti infekcijos sukėlėjus, kurie potencialiai gali kelti grėsmę visuomenės sveikatai, plėtotę. Centras palaiko bei plečia tokį bendradarbiavimą ir remia kokybės užtikrinimo sistemų diegimą. 9. Centras užtikrina valstybių narių tarnybų, remiančių iš žmogaus gautų medžiagų naudojimą, tinklo veikimą ir jo koordinavimą, siekiant padėti užtikrinti tokių medžiagų mikrobiologinę saugą ir to siekia stebėdamas, vertindamas ir padėdamas švelninti atitinkamų ligų protrūkius, kurie potencialiai gali sukelti dideles tarpvalstybinio pobūdžio grėsmes sveikatai, ir padėdamas apsaugoti pacientus, kuriems reikalingos tokios medžiagos. “